PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/063	Bratislava 30. júla 2007	

	Protimonopolný úrad Slovenskej republiky, odbor koncentrácií v správnom konaní č. 0029/OK/2007 začatom na základe oznámenia koncentrácie podnikateľom Scholz AG so sídlom Am Bahnhof, D-73457 Essingen, Spolková republika Nemecko a Branislavom Petrom, Banská Bystrica prostredníctvom Mgr. Tomáša Niepela, advokáta bnt – Sovova Chudáčková & Partners, s.r.o. so sídlom Cintorínska 7,     811 08 Bratislava vo veci koncentrácie podnikateľov Scholz AG so sídlom Am Bahnhof, D-73457 Essingen, Spolková republika Nemecko, Branislava Petra a Confal a.s. so sídlom Príboj 549, 976 13 Slovenská Lupča, Slovenská republika, IČO: 36 032 930

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou  v získaní spoločnej kontroly podnikateľmi Scholz AG so sídlom Am Bahnhof, D-73457 Essingen, Spolková republika Nemecko a Branislavom Petrom, Banská Bystrica nad podnikom podnikateľa Confal a.s. so sídlom Príboj 549, 976 13 Slovenská Lupča, Slovenská republika, IČO: 36 032 930, na základe Zmluvy o prevode listinných cenných papierov uzatvorenej dňa 08.03.2007 medzi Branislavom Petrom, Banská Bystrica ako predávajúcim a Scholz Aluminium GmbH so sídlom Bahnhofstrasse 1-20, 73457 Essingen, Spolková republika Nemecko ako nadobúdateľom. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 20.04.2007 doručené oznámenie koncentrácie spoločnosťou Scholz Aluminium GmbH so sídlom Bahnhofstrasse 1-20, 73457 Essingen, Spolková republika Nemecko (ďalej len „Scholz Aluminium“) a Branislavom Petrom, Banská Bystrica (ďalej len „Branislav Petro“) prostredníctvom Mgr. Tomáša Niepela, advokáta bnt – Sovova Chudáčková & Partners, s.r.o. so sídlom Cintorínska 7, 811 08 Bratislava (ďalej len „právny zástupca“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“).

	Na základe predmetného oznámenia koncentrácie úrad oznámil spoločnosti Scholz Aluminium a Branislavovi Petrovi prostredníctvom právneho zástupcu listom č. 1662/PMÚ SR/2007 zo dňa 26.04.2007, že sa dňa 20.04.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. SK 0029/OK/2007 vo veci koncentrácie, ktorá podľa právneho zástupcu spočíva v získaní kontroly spoločnosťou Scholz Aluminium nad podnikom spoločnosti Confal a.s. so sídlom Príboj 549, 976 13 Slovenská Lupča, Slovenská republika, IČO: 36 032 930 (ďalej len „Confal“), na základe Zmluvy o prevode listinných cenných papierov uzatvorenej dňa 08.03.2007 medzi Branislavom Petrom ako predávajúcim a Scholz Aluminium ako nadobúdateľom (ďalej len „Zmluva“).
	
	Úrad vyššie uvedeným listom oznámil právnemu zástupcovi, že na základe predložených podkladov a informácií dospel k záveru, že účastníkom koncentrácie na strane nadobúdateľa by mala byť spoločnosť Scholz AG so sídlom Am Bahnhof, D-73457 Essingen, Spolková republika Nemecko (ďalej len „Scholz AG“), nakoľko spoločnosť Scholz Aluminium je novovzniknutá spoločnosť, ktorá nevykonáva doposiaľ žiadnu činnosť a je predpoklad, že bola založená za účelom nadobudnutia akcií spoločnosti Confal, a teda vyzval právneho zástupcu, aby oznámenie koncentrácie oznámila spoločnosť Scholz AG. 

	Nakoľko predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), vyzval úrad právneho zástupcu listom                 č. 1662/PMÚ SR/2007 zo dňa 26.04.2007, aby predmetné oznámenie koncentrácie doplnil a upozornil ho, že nakoľko oznámenie koncentrácie nie je úplné, lehota 60 pracovných dní na vydanie rozhodnutia podľa § 11 zákona neplynie. 
 
	Úradom požadované podklady a informácie podľa § 10 ods. 12 zákona a vyhlášky boli úradu doručené dňa 27.06.2007 listom č. 2405/2007, na základe čoho sa predmetné oznámenie koncentrácie stalo úplné, a teda podľa § 11 zákona začala lehota 60 pracovných dní na vydanie rozhodnutia plynúť dňa 28.06.2007, o čom úrad informoval spoločnosť Scholz AG a Branislava Petra prostredníctvom právneho zástupcu listom č. 2473/PMÚ SR/2007 zo dňa 02.07.2007.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol vložený na účet úradu dňa 11.05.2007.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 08.03.2007 spoločnosť Scholz AG na základe Zmluvy, prostredníctvom spoločnosti Scholz Aluminium nadobudne 10% akcií v spoločnosti Confal od Branislava Petra. 
Zo Zmluvy, z § 3.3 písm. a) vyplýva, že kúpna cena za predmetné akcie je splatná splnením určitých podmienok, jednou z nich je aj prijatie nového znenia stanov spoločnosti Confal, ktoré sú prílohou Zmluvy. 
Podľa Článku VIII. odsek 2 Stanov do výlučnej pôsobnosti valného zhromaždenia patrí:
a)	zmena stanov,
b)	rozhodnutie o zvýšení a znížení základného imania, o poverení predstavenstva zvýšiť základné imanie podľa § 210 a vydanie dlhopisov,
c)	voľba a odvolanie členov predstavenstva,
d)	voľba a odvolanie členov dozornej rady a iných orgánov určených stanovami, pri dodržaní čl. 10.2 a 10.3,
e)	schválenie riadnej, mimoriadnej alebo konsolidačnej účtovnej závierky, rozhodnutie o rozdelení zisku alebo úhrade strát a určení tantiém,
f)	rozhodnutie o premene akcií vydaných ako listinné cenné papiere na zaknihované cenné papiere a naopak,
g)	rozhodnutie o zrušení spoločnosti a o zmene právnej formy,
h)	rozhodnutie o skončení obchodovania s akciami spoločnosti na burze a rozhodnutie o tom, že spoločnosť prestáva byť verejnou akciovou spoločnosťou,
i)	schvaľovanie pravidiel odmeňovania členov orgánov spoločnosti, ak stanovy neurčia, že pravidlá odmeňovania schvaľuje dozorná rada,
j)	schvaľovanie podnikateľského plánu, navrhnutého predstavenstvom,
k)	udelenie súhlasu na prevod akcií spoločnosti na iného akcionára alebo na tretiu osobu,
l)	udelenie súhlasu na predaj podniku alebo jeho časti,
m)	rozhodnutie o ďalších otázkach, ktoré zákon alebo stanovy zahŕňajú do pôsobnosti valného zhromaždenia.

Podľa článku VIII odseku 8 Stanov valné zhromaždenie je schopné platne sa uznášať, ak sú prítomní všetci akcionári. O záležitostiach, ktoré neboli uvedené vo zverejnenom programe rokovania (v pozvánke), možno rozhodnúť iba vtedy, ak sú prítomní všetci akcionári a jednomyseľne súhlasia s ich prerokovaním. O záležitostiach, ktoré neboli zaradené do navrhovaného programu rokovania valného zhromaždenia, možno rozhodnúť len za účasti a so súhlasom všetkých akcionárov spoločnosti.
Podľa článku VIII odseku 9 Stanov valné zhromaždenie rozhoduje v záležitostiach uvedených v článku 8 odseku 2 písm. a), b), c), d), e), f), g), i), j), k) a l) 100% väčšinou hlasov prítomných. V ostatných záležitostiach rozhoduje valné zhromaždenie 76% väčšinou platných hlasov všetkých prítomných akcionárov. Na prevod akcií na tretiu osobu priamo alebo nepriamo majetkovo prepojenú s akcionárom, ktorý chce akcie previesť, sa súhlas podľa článku 8, odsek 2, písm. k) nevyžaduje.

	Vzhľadom na nové znenie stanov spoločnosti Confal v nadväznosti na podiel akcií, ktoré spoločnosť Scholz AG nadobudne prostredníctvom spoločnosti Scholz Aluminium, úrad zistil, že spoločnosť Scholz AG spolu s Branislavom Petrom budú môcť o strategických rozhodnutiach rozhodovať výlučne spolu, a teda získajú možnosť vykonávať rozhodujúci vplyv na zloženie, hlasovanie alebo rozhodovacie orgány spoločnosti Confal, a tým získajú možnosť vykonávať rozhodujúci vplyv na činnosť spoločnosti Confal. 

	Vychádzajúc z vyššie uvedeného úrad dospel k záveru, že na základe Zmluvy došlo k získaniu spoločnej kontroly spoločnosti Scholz AG prostredníctvom spoločnosti Scholz Aluminium a Branislava Petra nad spoločnosťou Confal, a teda ku koncentrácii podľa § 9 ods. 1 písm. b) v spojení s § 9 ods. 4 písm. b) zákona.

Účastníci koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Scholz AG a Branislav Petro. 

V prípadoch, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším podnikateľom, tak účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie. Účastníkmi posudzovanej koncentrácie sú teda spoločnosť Scholz AG a Branislav Petro, ktorí získavajú nad spoločnosťou Confal spoločnú kontrolu.

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Scholz AG zapísaná v Obchodnom registri B, Prvostupňového súdu Ulm pod číslom HRB 501260. Predmetom podnikania podľa výpisu z obchodného registra je obchod s nelegovaným a legovaným železným, oceľovým a kovovým šrotom, priemyselnými odpadmi a podobnými tovarmi; príprava a spracovanie týchto tovarov rezaním, strihaním, lisovaním; realizácia búracích prác; materiálové zhodnotenie recyklovateľných predmetov všetkého druhu.
	Spoločnosť Scholz AG je kontrolovaná fyzickými osobami. Spoločnosť Scholz AG, či už priamo alebo nepriamo kontroluje viacero spoločností sídliacich na území Nemecka, Českej republiky, Rakúska, Maďarska, Rumunska, Slovenskej republiky a iných. 
	Spoločnosť Scholz AG pôsobí na území Slovenskej republiky prostredníctvom spoločností Zberné suroviny Bratislava a.s. so sídlom Kragujevská 3, 010 01 Žilina, Slovenská republika, IČO: 35 701 986 (táto spoločnosť vznikla k 01.01.2007 zlúčením spoločností Zberne surovín Žilina, a.s. a Zberné suroviny Bratislava, a.s., za ktoré sú uvádzané údaje rozhodné pre posúdenie koncentrácie); Scholz Recycling s.r.o. so sídlom Cintorínska 7, 811 08 Bratislava, Slovenská republika, IČO: 35 866 187 (ďalej len „Scholz Recycling“), LATEM RECYCLING, s.r.o. so sídlom Prístavná 10, 821 09 Bratislava, Slovenská republika, IČO: 31 404 251 (ďalej len „Latem Recycling“) a KMGroup spol. s r.o. so sídlom Podnikateľská 8, 040 17  Košice – Barca, Slovenská republika, IČO: 36 214 272 (ďalej len „KMGroup“). 

	Spoločnosť Zberne surovín Žilina pôsobila podľa výpisu z obchodného registra najmä v oblasti nakladania s odpadmi a v oblasti nakladania s nebezpečnými odpadmi.
	Spoločnosť Zberné suroviny Bratislava pôsobila podľa výpisu z obchodného registra najmä v oblasti podnikania v oblasti nakladania s odpadmi (výkup, zber, triedenie a úprava využiteľných odpadov) a v oblasti nakladania s nebezpečným odpadom.
	Ako už bolo uvedené vyššie, tieto dve spoločnosti sa k 01.01.2007 zlúčili, pričom nástupníckou spoločnosťou bola spoločnosť Zberné suroviny Bratislava a v súčasnosti vystupuje pod obchodným menom Zberné suroviny a.s. Ďalej v texte bude úrad uvádzať údaje za spoločnosti Zberne surovín Žilina a Zberné suroviny Bratislava.

	Spoločnosť Scholz Recycling vykonáva podľa výpisu z obchodného registra kúpu tovaru na účely jeho predaja konečnému spotrebiteľovi (maloobchod); kúpu tovaru na účely jeho predaja iným prevádzkovateľom živnosti (veľkoobchod); podnikanie v oblasti nakladania s odpadmi; prenájom nákladných motorových vozidiel a strojných zariadení; prenájom kontajnerov a šrotovacích nožníc a iné. 

	Spoločnosť Latem Recycling vykonáva podľa výpisu z obchodného registra podnikanie v oblasti nakladania s odpadmi; podnikanie v oblasti nakladania s nebezpečným odpadom a iné.

	Spoločnosť KMGroup vykonáva podľa výpisu z obchodného registra podnikanie v oblasti nakladania s iným ako nebezpečným odpadom; sprostredkovanie dopravy; prevádzkovanie neverejného colného skladu; skladovanie a uskladňovanie; manipulácia s nákladom a iné.
	
	Z vyššie uvedených skutočností vyplýva, že spoločnosť Scholz AG je podnikateľom podľa § 3 ods. 2 zákona, a teda zákon sa na podnikateľa Scholz AG podľa § 2 ods. 1 písm. a) zákona vzťahuje.

	Branislav Petro je fyzickou osobou, ktorá vykonáva kontrolu nad spoločnosťou Confal, ktorá je akciovou spoločnosťou. Spoločnosť Confal bola založená zakladateľskou zmluvou zo dňa 08.09.1998 a do obchodného registra bola zapísaná dňa 20.10.1998 v oddieli: Sa, vložka číslo: 538/S. Predmetom podnikania spoločnosti Confal je podľa výpisu z obchodného registra okrem iného kúpa tovaru za účelom jeho predaja iným prevádzkovateľom živnosti v rozsahu voľnej živnosti; kúpa tovaru za účelom jeho predaja konečnému spotrebiteľovi v rozsahu voľnej živnosti; sprostredkovanie obchodu a služieb; zlievanie železných a neželezných obyčajných kovov; výroba hliníka, polotovarov a výrobkov z hliníka; upratovacie práce, nákladná cestná doprava a iné.
	Spoločnosť Confal je zakladateľom organizačnej zložky Confal, a.s. organizační zložka so sídlom Pražská 298, 250 01 Brandýs nad Labem – Stará Boleslav, Česká republika. 
Branislav Petro okrem vyššie uvedenej spoločnosti kontroluje spoločnosti Defunder, s.r.o. so sídlom Príboj 549, 976 13 Slovenská Lupča a KOVOD, a.s. so sídlom Stavebná 2, 974 01 Banská Bystrica. Obe tieto spoločnosti v súčasnosti nevykonávajú žiadnu činnosť. 

	 Vzhľadom na vyššie uvedené úrad dospel k záveru, že Branislav Petro je podnikateľom podľa § 3 ods. 2 zákona, a teda zákon sa na podnikateľa Branislava Petra podľa § 2 ods. 1 písm. a) zákona vzťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 08.03.2007, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2006.

	Vychádzajúc z vyššie uvedených ustanovení zákona a na základe podkladov, ktoré predložil účastník správneho konania prostredníctvom právneho zástupcu úrad dospel k záveru, že predmetná koncentrácia podlieha kontrole úradu podľa § 10 ods. 1 zákona. 

Vzhľadom na to, že účastníci koncentrácie označili údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisového materiálu.

	Ďalej úrad posudzoval, či podnikatelia Scholz AG a Branislav Petro postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa  a) uzavretia zmluvy, b) oznámenia prijatia návrhu v obchodnej verejnej súťaži,         c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. dňa 08.03.2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Scholz AG a Branislav Petro neporušili vyššie uvedenú povinnosť.

Relevantné trhy 

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia. 
	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikateľ Scholz AG pôsobí prostredníctvom svojich dcérskych spoločností v oblasti nakladania s odpadom. Ako už bolo uvedené vyššie, za sledované obdobie podnikateľ Scholz AG pôsobil v predmetnej oblasti podnikania prostredníctvom spoločností Zberne surovín Žilina, Zberné suroviny Bratislava (ktoré sa k 01.01.2007 zlúčili a podnikajú pod obchodným menom Zberné suroviny a.s.), Latem Recycling a KMGroup. Hlavným predmetom podnikania podnikateľa Scholz AG a s ním prepojených spoločností je nákup, zber, zvoz, triedenie, spracovanie a predaj kovového odpadu. Kovový odpad je roztriedený na jednotlivé kovy, a to buď železné alebo neželezné (farebné kovy, hliník, meď). Kovový odpad sa nakupuje od širokého spektra dodávateľov. V prvom rade ide o obyvateľstvo (obce), ďalej sú to drobní až strední podnikatelia, ktorí vykupujú kovový odpad a významná časť nákupov pochádza od veľkých producentov odpadu v priemyselnej sfére – ide o rôzny odpad z tovární, ktoré narábajú s kovmi, ako je napr. Volkswagen. V neposlednom rade sa odpad získava aj demolačnými prácami rôzneho charakteru (lode, budovy, oceľové konštrukcie a iné). Takto získaný odpad sa zváža do prevádzok, kde sa spracúva, či už manuálne alebo pomocou strojového zariadenia.  Kovový odpad je následne roztriedený na jednotlivé kovy. V poslednej fáze dochádza k predaju roztriedeného a upraveného (zlisovaného, zostrihaného) odpadu. Odberateľmi sú predovšetkým hute a zlievárne, vzhľadom na to, že aj po spracovaní a roztriedení ide o odpad, ktorý je možné využiť len na určité účely. 

	Podnikateľ Branislav Petro prostredníctvom ním kontrolovanej spoločnosti Confal podniká v oblasti výroby hliníka, resp. hliníkových zliatin. Jediným výrobkom, ktorý spoločnosť Confal vyrába je hliníková zliatina v ingotoch. Výroba hliníka, resp. hliníkových zliatin sa uskutočňuje predovšetkým z hliníkového odpadu. Trh hliníkových zliatin je rozdelený na tzv. primárne zlievárenské zliatiny a sekundárne zlievárenské zliatiny. Primárne zliatiny je možné vyrábať iba z čistého hliníka, sú vysoko čisté a s vysokými nárokmi na stopové prvky. Používajú sa pri výrobe Al odliatkov s vysokou požiadavkou na mechanické a fyzikálne vlastnosti (Al disky, hlavy valcov a iné). Sekundárne zliatiny sú bežne vyrábané z odpadového hliníka, majú nižšie nároky na obsahy stopových prvkov predovšetkým Fe, Cu, Zn.

	Zo skutočností uvedených vyššie vyplýva, že podnikateľ Scholz AG a s ním prepojené spoločnosti pôsobia na trhu hliníkového odpadu a Branislav Petro pôsobí prostredníctvom spoločnosti Confal na trhu výroby hliníkových zliatin.
	Z vyššie uvedených skutočností vyplýva, že účastníci koncentrácie nepôsobia na rovnakom relevantnom trhu. Z predložených podkladov však vyplýva, že predmetnou koncentráciou dôjde k ovplyvneniu relevantného trhu dodávok hliníkového odpadu, pre ktorý je trh výroby hliníkových zliatin trhom odberu, na ktorom pôsobí podnikateľ Branislav Petro prostredníctvom spoločnosti Confal. Podnikateľ Scholz AG je teda v pozícii dodávateľa a podnikateľ Branislav Petro je v pozícii odberateľa. 

	Pri vymedzení priestorového relevantného trhu vo vzťahu k vyššie uvedeným relevantným trhom úrad vychádzal z podkladov a informácií predložených účastníkom predmetného správneho konania, podľa ktorých účastníci koncentrácie pôsobia na príslušných relevantných trhoch na území celej Slovenskej republiky.
	Preto priestorový relevantný trh vo vzťahu k tovarovým relevantným trhom uvedeným vyššie, úrad vymedzil územím celej Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Údaje uvedené nižšie sú odhadmi, ktoré boli urobené štatutárnymi zástupcami účastníkov koncentrácie a zástupcami prepojených osôb na základe ich odborných skúseností a obchodných informácií.

Trh hliníkového odpadu

Celková veľkosť trhu hliníkového odpadu
Rok	Objem (t)	Objem (mld. Sk)	
2004	24 000	1,0	
2005	24 000	0,9	
2006	24 000	1,2	

Podiel podnikateľa Scholz AG na trhu hliníkového odpadu 
Spoločnosť 	Rok	Objem (t)	Objem (Sk)	Podiel (%) 	
Zberne surovín Žilina	2004	[...]	[...]	[5-10]	
	2005	[...]	[...]	[5-10]	
	2006	[...]	[...]	[5-10]	
Zberné suroviny Bratislava	2004	[...]	[...]	[<5]	
	2005	[...]	[...]	[<5]	
	2006	[...]	[...]	[<5]	
Latem Recycling	2004	[...]	[...]	[<5]	
	2005	[...]	[...]	[<5]	
	2006	[...]	[...]	[<5]	
KMGroup	2004	[...]	[...]	-	
	2005	[...]	[...]	-	
	2006	[...]	[...]	-	

	Údaje za spoločnosť KMGroup sú za celkový objem predaja kovového odpadu, nakoľko údaje za predaj výlučne hliníkového objemu sa účastníkom koncentrácie nepodarilo získať.

	Medzi najvýznamnejších konkurentov podnikateľa Scholz AG na trhu hliníkového odpadu patria spoločnosti SAKER s.r.o. s podielom na trhu  [20-30]%; TAVAL, s.r.o. s podielom [10-20]%, DETRIEM s.r.o. s podielom [10-20]% a DV METAL, s.r.o. s podielom na predmetnom relevantnom trhu [10-20]%. 	

	Podiel podnikateľa Scholz AG a ním prepojených spoločností na dovoze bol zanedbateľný, nakoľko tovar vykupoval takmer výlučne od tuzemských obchodných partnerov.
	Tovary sú spracovávané lokálne, t.j. priamo v jednotlivých prevádzkach dcérskych spoločností podnikateľa Scholz AG. Spracovaný kovový odpad sa predáva priamo odberateľom, t.j. nie sú využívané žiadne distribučné siete ani sprostredkovatelia.
	Vernosť zákazníkov k značke je na predmetnom tovarovom relevantnom trhu mimoriadne nízka a to z toho dôvodu, že na kvalitu spracovaného kovového odpadu existujú jednoznačné kvalitatívne normy. Z tohto hľadiska nie je pre odberateľa dôležité, od ktorého dodávateľa tovar pochádza. Rozhodujúcim faktorom pre odberateľov, ako vyplýva z podkladov predložených účastníkom správneho konania a z odpovedí podnikateľov, ktorých úrad oslovil v rámci prešetrovania situácie na predmetných relevantných trhoch je najmä cena a dostupnosť dodávky.

	Odberateľov (zákazníkov) je možné rozdeliť do viacerých skupín podľa toho či:
a) nakupujú hliníkový odpad z primárneho hliníka a jeho zliatin alebo zo sekundárnych hliníkových zliatin,
b)  uzatvárajú dlhodobé kontrakty (polročné alebo ročné) alebo mesačné objednávky,
c) sa ceny stanovujú týždenne, mesačne alebo okamžite podľa konkrétnej ponuky.

	Neexistujú žiadne právne a regulačné bariéry vstupu na trh hliníkového odpadu, okrem štandardných požiadaviek na podnikanie, ako je zápis v živnostenskom a obchodnom registri.
	Na predmetný relevantný trh za posledných päť rokov, podľa informácií dostupných podnikateľovi Scholz AG nevstúpil žiadny podnikateľ a pokiaľ mu je známe, tak je pravdepodobné, že v dohľadnom čase nedôjde k vstupu nového subjektu na trh.

Trh výroby hliníkových zliatin

Celková veľkosť trhu výroby hliníkových zliatin
Rok 	Objem (t)	Objem (mld. Sk)	
2004	65 000	3,9	
2005	65 000	3,9	
2006	65 000	4,6	

Podiel spoločnosti Confal na trhu výroby hliníkových zliatin
Rok	Objem (t)	Objem (Sk)	Podiel (%)	
2004	[...]	[...]	[10-20]	
2005	[...]	[...]	[20-30]	
2006	[...]	[...]	[20-30]	

	Medzi najvýznamnejších konkurentov spoločnosti Confal na trhu výroby hliníkových zliatin sú spoločnosti Slovalco, a.s. s podielom [50-70]%, TAVAL s.r.o. s podielom [5-10]% a ZSNP a.s. s podielom [5-10]%, ktorá realizovala výrobu hliníkových zliatin prostredníctvom spoločnosti Sloval, s.r.o. (k 01.05.2006 bola spoločnosť predaná a v súčasnosti ZSNP a.s. nepôsobí na trhu výroby hliníkových zliatin).

	Spoločnosť Confal predáva tovary priamo spracovateľom bez sprostredkovateľov.
	Vernosť zákazníkov k značke je vyššia ako pri trhu hliníkového odpadu, ale vo veľkej miere závisí od obtiažnosti hliníkových odliatkov a veľkosti odberateľov. S veľkosťou zlievárne rastie aj vernosť zákazníka a zároveň aj nároky na kvalitu. Najvyššiu mieru vernosti vykazujú najväčší zákazníci, ktorí odoberajú kov v tekutej forme. Rozhodujúcim faktorom pre zákazníka je najmä cena výrobku. 
	Zákazníkov možno rozdeliť podľa typu výroby hliníkových odliatkov – zlievárne s odlievaním s nízkym tlakom, vysokým tlakom a kokilové odlievanie. Na území Slovenskej republiky prevažujú zlievárne s nízkym tlakom.

	Za posledných päť rokov, podľa vedomosti účastníkov koncentrácie nevstúpil na predmetný relevantný trh žiadny významný podnikateľ a ani v dohľadnom čase nie je predpoklad na vstup nového podnikateľa.

	Na vstup na trh výroby hliníkových zliatin neexistujú žiadne právne ani regulačné bariéry vstupu, okrem štandardných právnych požiadaviek na podnikanie ako je zápis v živnostenskom a obchodnom registri. Vstup na predmetný relevantný trh nie je obmedzený žiadnym patentom či iným právom duševného vlastníctva. 

	Údaje o dodávateľoch a odberateľoch účastníkov koncentrácie úrad neuvádza, nakoľko boli označené za predmet obchodného tajomstva. Predmetné údaje sú súčasťou spisového materiálu.

Záver

	Podľa vyjadrenia účastníkov predmetného správneho konania, hlavným dôvodom koncentrácie je zabezpečenie vstupných surovín pre spoločnosť Confal v súvislosti s plánovaným rozšírením výroby. Dôvodom koncentrácie je zvýšenie konkurenčnej schopnosti účastníkov koncentrácie a taktiež zefektívnenie ich podnikania v oblasti týkajúcej sa hliníka. 

	Na základe vyššie uvedeného možno konštatovať, že relevantný trh hliníkových odpadov a trh výroby hliníkových zliatin sa vyznačuje konkurenčným prostredím, na ktorých pôsobí veľký počet podnikateľských subjektov a na predmetných relevantných trhoch neexistujú významné právne a ani regulačné bariéry vstupu, a teda koncentrácia nevytvára ani neposilňuje dominantné postavenie podnikateľa Scholz AG a Branislava Petra na vyššie vymedzených relevantných trhoch, ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad listom č. 2555/PMÚ SR/2007 zo dňa 10.07.2007 vyzval účastníkov správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.
	Účastníci predmetného správneho konania sa k výzve úradu pred vydaním rozhodnutia v stanovenej lehote nevyjadrili, a teda berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
Mgr. Tomáš Niepel
advokát
bnt – Sovova Chudáčková & Partners, s.r.o.
Cintorínska 7
811 08 Bratislava